CELEX: 32019R0820
Language: el
Date: 2019-02-04 00:00:00
Title: Κατ' εξουσιοδότηση κανονισμός (ΕΕ) 2019/820 της Επιτροπής, της 4ης Φεβρουαρίου 2019, για τη συμπλήρωση του κανονισμού (ΕΕ) αριθ. 345/2013 του Ευρωπαϊκού Κοινοβουλίου και του Συμβουλίου όσον αφορά τις συγκρούσεις συμφερόντων στον τομέα των ευρωπαϊκών εταιρειών επιχειρηματικού κεφαλαίου (Κείμενο που παρουσιάζει ενδιαφέρον για τον ΕΟΧ)

22.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 134/8
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/820 ΤΗΣ ΕΠΙΤΡΟΠΗΣ
         της 4ης Φεβρουαρίου 2019
         για τη συμπλήρωση του κανονισμού (ΕΕ) αριθ. 345/2013 του Ευρωπαϊκού Κοινοβουλίου και του Συμβουλίου όσον αφορά τις συγκρούσεις συμφερόντων στον τομέα των ευρωπαϊκών εταιρειών επιχειρηματικού κεφαλαίου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 345/2013 του Ευρωπαϊκού Κοινοβουλίου και του Συμβουλίου, της 17ης Απριλίου 2013, σχετικά με τις ευρωπαϊκές εταιρείες επιχειρηματικού κεφαλαίου (1), και ιδίως το άρθρο 9 παράγραφος 5,
         Εκτιμώντας τα ακόλουθα:
         
                     (1)
                  
                  
                     Για τη διασφάλιση αποτελεσματικού ελέγχου και διαχείρισης των συγκρούσεων συμφερόντων στον τομέα των ευρωπαϊκών εταιρειών επιχειρηματικού κεφαλαίου, είναι σημαντικό να προσδιορίζονται οι καταστάσεις στις οποίες είναι πιθανό να ανακύψουν συγκρούσεις συμφερόντων.
                  
               
                     (2)
                  
                  
                     Στο πλαίσιο των εταιρειών επιχειρηματικού κεφαλαίου που πληρούν τις προϋποθέσεις, οι τύποι σύγκρουσης συμφερόντων διαφοροποιούνται ανάλογα με τον ρόλο, τα συμφέροντα και τα κίνητρα των εμπλεκόμενων προσώπων. Προκειμένου να διευκολύνεται ο εντοπισμός περιπτώσεων σύγκρουσης συμφερόντων στο πλαίσιο αυτό, απαιτείται η κατάρτιση καταλόγου καταστάσεων στις οποίες θεωρείται ότι ενδέχεται να ανακύψουν συγκρούσεις συμφερόντων. Ο κατάλογος αυτός θα πρέπει να είναι αρκετά ευρύς ώστε να καλύπτει κάθε τύπο σύγκρουσης συμφερόντων που μπορεί να ανακύψει στον τομέα των ευρωπαϊκών εταιρειών επιχειρηματικού κεφαλαίου. Επομένως, στους τύπους σύγκρουσης συμφερόντων θα πρέπει να περιλαμβάνονται καταστάσεις στις οποίες υπάρχουν προοπτικές οικονομικού κέρδους ή αποφυγής οικονομικής ζημίας ή περιπτώσεις στις οποίες παρέχονται κίνητρα κατά τρόπο ώστε να ευνοούνται συγκεκριμένα συμφέροντα εις βάρος των συμφερόντων της εταιρείας επιχειρηματικού κεφαλαίου που πληροί τις προϋποθέσεις ή των επενδυτών της.
                  
               
                     (3)
                  
                  
                     Οι διαχειριστές των εταιρειών επιχειρηματικού κεφαλαίου που πληρούν τις προϋποθέσεις θα πρέπει να υιοθετούν διαδικασίες και μέτρα ώστε να διασφαλίζεται ότι τα πρόσωπα τα οποία ασκούν τέτοιου είδους επιχειρηματικές δραστηριότητες τις εκτελούν εξυπηρετώντας με τον καλύτερο τρόπο τα συμφέροντα τόσο των εταιρειών επιχειρηματικού κεφαλαίου που πληρούν τις προϋποθέσεις όσο και των επενδυτών τους. Προκειμένου να επιτευχθεί εναρμονισμένο επίπεδο προστασίας των επενδυτών στην Ένωση, και να παρέχεται στους εν λόγω διαχειριστές η δυνατότητα να υιοθετούν και να εφαρμόζουν συνεκτική και αποτελεσματική πρακτική για την πρόληψη, την παρακολούθηση και τη διαχείριση περιπτώσεων σύγκρουσης συμφερόντων, στην πολιτική τους σχετικά με τις συγκρούσεις συμφερόντων πρέπει να περιλαμβάνεται μια ελάχιστη δέσμη σχετικών ενεργειών. Προκειμένου να αποφεύγονται οι περιττές διοικητικές επιβαρύνσεις, και παράλληλα να διασφαλίζεται κατάλληλο επίπεδο προστασίας των επενδυτών, οι πολιτικές σχετικά με τις συγκρούσεις συμφερόντων θα πρέπει να προσαρμόζονται στη φύση, την κλίμακα και την πολυπλοκότητα των επιχειρηματικών δραστηριοτήτων των διαχειριστών.
                  
               
                     (4)
                  
                  
                     Οι διαδικασίες και τα μέτρα που καθορίζονται στις πολιτικές σχετικά με τις συγκρούσεις συμφερόντων ενδέχεται να μην επαρκούν για την προστασία των συμφερόντων της εταιρείας επιχειρηματικού κεφαλαίου που πληροί τις προϋποθέσεις ή των επενδυτών της, οπότε στην περίπτωση αυτή οι διαχειριστές των εταιρειών επιχειρηματικού κεφαλαίου που πληρούν τις προϋποθέσεις θα πρέπει να προβαίνουν σε πρόσθετες ενέργειες για την προστασία των εν λόγω συμφερόντων. Στις ενέργειες αυτές θα πρέπει να περιλαμβάνεται η ενημέρωση των ανώτερων διοικητικών στελεχών ή άλλου αρμόδιου εσωτερικού οργάνου της εταιρείας επιχειρηματικού κεφαλαίου που πληροί τις προϋποθέσεις, καθώς και η λήψη των απαραίτητων αποφάσεων ή μέτρων για την καλύτερη εξυπηρέτηση των συμφερόντων της εταιρείας επιχειρηματικού κεφαλαίου που πληροί τις προϋποθέσεις ή των επενδυτών της.
                  
               
                     (5)
                  
                  
                     Οι διαχειριστές των εταιρειών επιχειρηματικού κεφαλαίου που πληρούν τις προϋποθέσεις δύνανται να δραστηριοποιούνται στη διαχείριση των εταιρειών στις οποίες επενδύουν οι εταιρείες επιχειρηματικού κεφαλαίου που πληρούν τις προϋποθέσεις. Προκειμένου να προλαμβάνονται περιπτώσεις σύγκρουσης συμφερόντων και να διασφαλίζεται ότι τα δικαιώματα ψήφου των εν λόγω διαχειριστών ασκούνται προς όφελος τόσο της οικείας εταιρείας επιχειρηματικού κεφαλαίου που πληροί τις προϋποθέσεις όσο και των επενδυτών της, είναι απαραίτητο να προσδιορίζονται λεπτομερείς απαιτήσεις όσον αφορά την άσκηση αυτών των δικαιωμάτων ψήφου. Για την εξασφάλιση επαρκούς επιπέδου προστασίας των επενδυτών, οι διαχειριστές των εταιρειών επιχειρηματικού κεφαλαίου που πληρούν τις προϋποθέσεις θα πρέπει να καταρτίζουν κατάλληλες και αποτελεσματικές προς τον σκοπό αυτόν στρατηγικές και να παρέχουν, κατόπιν σχετικού αιτήματος, σύνοψη των εν λόγω στρατηγικών και των δράσεων που έχουν αναλάβει.
                  
               
                     (6)
                  
                  
                     Προκειμένου να διασφαλίζεται η αποτελεσματικότητα της γνωστοποίησης περιπτώσεων σύγκρουσης συμφερόντων, οι παρεχόμενες πληροφορίες θα πρέπει να επικαιροποιούνται ανά τακτά χρονικά διαστήματα. Δεδομένων των εγγενών κινδύνων που ενέχει η χρήση ιστοτόπου ως εργαλείου γνωστοποίησης περιπτώσεων σύγκρουσης συμφερόντων, είναι απαραίτητο να καθοριστούν κριτήρια για τη δημοσίευση των εν λόγω πληροφοριών σε ιστότοπο.
                  
               
                     (7)
                  
                  
                     Προκειμένου οι διαχειριστές των εταιρειών επιχειρηματικού κεφαλαίου που πληρούν τις προϋποθέσεις να είναι σε θέση να προσαρμοστούν στις νέες απαιτήσεις, η ημερομηνία εφαρμογής του παρόντος κανονισμού θα πρέπει να μετατεθεί κατά έξι μήνες,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τύποι σύγκρουσης συμφερόντων
            Για τους σκοπούς του άρθρου 9 παράγραφος 2 του κανονισμού (ΕΕ) αριθ. 345/2013, ως τύποι σύγκρουσης συμφερόντων νοούνται οι καταστάσεις στις οποίες διαχειριστής εταιρείας επιχειρηματικού κεφαλαίου που πληροί τις προϋποθέσεις, πρόσωπο που ουσιαστικά ασκεί τις δραστηριότητες του διαχειριστή αυτού, εργαζόμενος ή οποιοδήποτε πρόσωπο που άμεσα ή έμμεσα ελέγχει ή ελέγχεται από τον εν λόγω διαχειριστή, από άλλη εταιρεία επιχειρηματικού κεφαλαίου που πληροί τις προϋποθέσεις ή από οργανισμό συλλογικών επενδύσεων, συμπεριλαμβανομένου οργανισμού συλλογικών επενδύσεων σε κινητές αξίες (ΟΣΕΚΑ), που βρίσκεται υπό τη διαχείριση του ίδιου διαχειριστή ή του επενδυτή της εν λόγω εταιρείας ή του οργανισμού,
            
                        α)
                     
                     
                        είναι πιθανό να αποκομίσει οικονομικό κέρδος, ή να αποφύγει οικονομική ζημία, εις βάρος της εταιρείας επιχειρηματικού κεφαλαίου που πληροί τις προϋποθέσεις ή των επενδυτών της·
                     
                  
                        β)
                     
                     
                        έχει συμφέρον από το αποτέλεσμα υπηρεσίας ή δραστηριότητας που παρέχεται στην εταιρεία επιχειρηματικού κεφαλαίου που πληροί τις προϋποθέσεις ή στους επενδυτές της, το οποίο είναι διαφορετικό από το συμφέρον της εταιρείας επιχειρηματικού κεφαλαίου που πληροί τις προϋποθέσεις ή των επενδυτών της·
                     
                  
                        γ)
                     
                     
                        έχει συμφέρον από το αποτέλεσμα συναλλαγής, που εκτελείται εξ ονόματος της εταιρείας επιχειρηματικού κεφαλαίου που πληροί τις προϋποθέσεις ή των επενδυτών της, το οποίο είναι διαφορετικό από το συμφέρον της εταιρείας επιχειρηματικού κεφαλαίου που πληροί τις προϋποθέσεις ή των επενδυτών της·
                     
                  
                        δ)
                     
                     
                        έχει οικονομικό ή άλλο κίνητρο προκειμένου να ευνοήσει:
                        
                                    —
                                 
                                 
                                    τα συμφέροντα επενδυτή, ομάδας επενδυτών ή άλλου οργανισμού συλλογικών επενδύσεων, συμπεριλαμβανομένου ΟΣΕΚΑ, εις βάρος των συμφερόντων της εταιρείας επιχειρηματικού κεφαλαίου που πληροί τις προϋποθέσεις ή των επενδυτών της·
                                 
                              
                                    —
                                 
                                 
                                    τα συμφέροντα ενός επενδυτή στην εταιρεία επιχειρηματικού κεφαλαίου που πληροί τις προϋποθέσεις εις βάρος των συμφερόντων άλλου επενδυτή ή άλλης ομάδας επενδυτών στην εν λόγω εταιρεία·
                                 
                              
                  
                        ε)
                     
                     
                        ασκεί τις ίδιες δραστηριότητες για την εταιρεία επιχειρηματικού κεφαλαίου που πληροί τις προϋποθέσεις, για άλλον οργανισμό συλλογικών επενδύσεων, συμπεριλαμβανομένου ΟΣΕΚΑ, ή για άλλον επενδυτή·
                     
                  
                        στ)
                     
                     
                        καταβάλλει ή εισπράττει οποιαδήποτε αμοιβή ή προμήθεια, ή παρέχει ή εξασφαλίζει οποιοδήποτε μη χρηματικό όφελος, εκτός αυτών που προβλέπονται στο άρθρο 24 παράγραφος 1 του κατ' εξουσιοδότηση κανονισμού (ΕΕ) αριθ. 231/2013 της Επιτροπής (2)·
                     
                  
                        ζ)
                     
                     
                        ασκεί επιρροή και έχει προσωπικό συμφέρον από την άσκηση επιρροής στην ανάπτυξη εταιρείας χαρτοφυλακίου που πληροί τις προϋποθέσεις εις βάρος της εταιρείας επιχειρηματικού κεφαλαίου που πληροί τις προϋποθέσεις ή των επενδυτών της ή εις βάρος της επίτευξης των στόχων της εταιρείας επιχειρηματικού κεφαλαίου που πληροί τις προϋποθέσεις.
                     
                  
         
            Άρθρο 2
            Πολιτική σχετικά με τις συγκρούσεις συμφερόντων
            
               1.   Οι διαχειριστές των εταιρειών επιχειρηματικού κεφαλαίου που πληρούν τις προϋποθέσεις θεσπίζουν, εφαρμόζουν και διατηρούν γραπτή πολιτική σχετικά με τις συγκρούσεις συμφερόντων, η οποία είναι κατάλληλη για το μέγεθος και την οργανωτική δομή των εν λόγω διαχειριστών λαμβανομένης υπόψη της φύσης, της κλίμακας και της πολυπλοκότητας της επιχειρηματικής τους δραστηριότητας.
            
            
               2.   Στις πολιτικές σχετικά με τις συγκρούσεις συμφερόντων που αναφέρονται στην παράγραφο 1 προσδιορίζονται, σύμφωνα με το άρθρο 1, οι περιστάσεις που ενδέχεται να οδηγήσουν σε σύγκρουση συμφερόντων και καθορίζονται τα μέτρα που πρέπει να λαμβάνονται και οι διαδικασίες που πρέπει να τηρούνται σε διαρκή βάση.
            
         
         
            Άρθρο 3
            Διαδικασίες και μέτρα για την πρόληψη, τη διαχείριση και την παρακολούθηση περιπτώσεων σύγκρουσης συμφερόντων
            Στα μέτρα που πρέπει να λαμβάνονται και στις διαδικασίες που πρέπει να τηρούνται, όπως αναφέρονται στο άρθρο 2 παράγραφος 2, περιλαμβάνονται τουλάχιστον οι ακόλουθες ενέργειες:
            
                        α)
                     
                     
                        απαγόρευση της ανταλλαγής πληροφοριών μεταξύ των προσώπων ή των οντοτήτων που αναφέρονται στο άρθρο 1, σε περίπτωση που η εν λόγω ανταλλαγή πληροφοριών ενδέχεται να συνεπάγεται ή να διευκολύνει την πρόκληση σύγκρουσης συμφερόντων·
                     
                  
                        β)
                     
                     
                        διαχωρισμός της εποπτείας των προσώπων ή των οντοτήτων που αναφέρονται στο άρθρο 1 και των οποίων τα συμφέροντα ενδέχεται να συγκρούονται·
                     
                  
                        γ)
                     
                     
                        εξάλειψη της σύνδεσης μεταξύ της αμοιβής, ή της εξάρτησης από αυτή, των προσώπων ή των οντοτήτων που αναφέρονται στο άρθρο 1 και ασκούν κυρίως μία δραστηριότητα, και της αμοιβής που λαμβάνουν, ή των εσόδων που παράγουν, πρόσωπα ή οντότητες που ασκούν κυρίως άλλη δραστηριότητα, σε περίπτωση που ενδέχεται να ανακύψει σύγκρουση συμφερόντων σε σχέση με τις δραστηριότητες αυτές·
                     
                  
                        δ)
                     
                     
                        αποτροπή των προσώπων ή των οντοτήτων που αναφέρονται στο άρθρο 1 από την άσκηση ανάρμοστης επιρροής στη διαχείριση της εταιρείας επιχειρηματικού κεφαλαίου που πληροί τις προϋποθέσεις·
                     
                  
                        ε)
                     
                     
                        πρόληψη ή έλεγχος της ανάμειξης των προσώπων ή των οντοτήτων που αναφέρονται στο άρθρο 1 σε οποιαδήποτε δραστηριότητα η οποία ενδέχεται να οδηγήσει σε σύγκρουση συμφερόντων.
                     
                  
         
            Άρθρο 4
            Διαχείριση των επιπτώσεων των συγκρούσεων συμφερόντων
            Σε περίπτωση που τα μέτρα και οι διαδικασίες που καθορίζονται στην πολιτική σχετικά με τις συγκρούσεις συμφερόντων δυνάμει του άρθρου 2 παράγραφος 2 και του άρθρου 3 δεν επαρκούν ώστε να προλαμβάνουν εύλογα τους κινδύνους πρόκλησης ζημίας στα συμφέροντα της εταιρείας επιχειρηματικού κεφαλαίου που πληροί τις προϋποθέσεις ή των επενδυτών της, οι διαχειριστές εταιρείας επιχειρηματικού κεφαλαίου που πληροί τις προϋποθέσεις προβαίνουν στις ακόλουθες ενέργειες:
            
                        α)
                     
                     
                        έγκαιρη ενημέρωση των οικείων ανώτερων διοικητικών στελεχών ή άλλου αρμόδιου εσωτερικού οργάνου, ή των ανώτερων διοικητικών στελεχών ή άλλου αρμόδιου εσωτερικού οργάνου της εταιρείας επιχειρηματικού κεφαλαίου που πληροί τις προϋποθέσεις, για τον κίνδυνο πρόκλησης ζημίας στα συμφέροντα της εν λόγω εταιρείας επιχειρηματικού κεφαλαίου ή των επενδυτών της·
                     
                  
                        β)
                     
                     
                        λήψη κάθε απόφασης ή ανάληψη κάθε ενέργειας ώστε να διασφαλίζεται ότι εξυπηρετούν με τον καλύτερο τρόπο τα συμφέροντα της εταιρείας επιχειρηματικού κεφαλαίου που πληροί τις προϋποθέσεις ή των επενδυτών της.
                     
                  
         
            Άρθρο 5
            Στρατηγικές για την άσκηση των δικαιωμάτων ψήφου με σκοπό την πρόληψη περιπτώσεων σύγκρουσης συμφερόντων
            
               1.   Οι διαχειριστές των εταιρειών επιχειρηματικού κεφαλαίου που πληρούν τις προϋποθέσεις εκπονούν κατάλληλες και αποτελεσματικές γραπτές στρατηγικές για τον προσδιορισμό του χρόνου και του τρόπου άσκησης των δικαιωμάτων ψήφου που κατέχονται στο χαρτοφυλάκιο της αντίστοιχης εταιρείας επιχειρηματικού κεφαλαίου που πληροί τις προϋποθέσεις προς όφελος τόσο της οικείας εταιρείας επιχειρηματικού κεφαλαίου που πληροί τις προϋποθέσεις όσο και των επενδυτών της.
            
            
               2.   Στο πλαίσιο των στρατηγικών που αναφέρονται στην παράγραφο 1 καθορίζονται τα μέτρα που πρέπει να λαμβάνονται και οι διαδικασίες που πρέπει να τηρούνται, μεταξύ των οποίων περιλαμβάνονται τουλάχιστον οι ακόλουθες ενέργειες:
               
                           α)
                        
                        
                           παρακολούθηση των σχετικών εταιρικών πράξεων·
                        
                     
                           β)
                        
                        
                           διασφάλιση της άσκησης των δικαιωμάτων ψήφου σύμφωνα με τους επενδυτικούς στόχους και την επενδυτική πολιτική της εταιρείας επιχειρηματικού κεφαλαίου που πληροί τις προϋποθέσεις·
                        
                     
                           γ)
                        
                        
                           πρόληψη και διαχείριση τυχόν περιπτώσεων σύγκρουσης συμφερόντων που ανακύπτουν από την άσκηση των εν λόγω δικαιωμάτων ψήφου.
                        
                     
            
               3.   Κατόπιν σχετικού αιτήματος, οι διαχειριστές των εταιρειών επιχειρηματικού κεφαλαίου που πληρούν τις προϋποθέσεις παρέχουν στους επενδυτές συνοπτική περιγραφή των στρατηγικών που αναφέρονται στις παραγράφους 1 και 2, καθώς και τα λεπτομερή στοιχεία των δράσεων που αναλαμβάνονται στο πλαίσιο των εν λόγω στρατηγικών.
            
         
         
            Άρθρο 6
            Γνωστοποίηση περιπτώσεων σύγκρουσης συμφερόντων
            
               1.   Οι διαχειριστές των εταιρειών επιχειρηματικού κεφαλαίου που πληρούν τις προϋποθέσεις παρέχουν τις πληροφορίες που αναφέρονται στο άρθρο 9 παράγραφος 4 του κανονισμού (ΕΕ) αριθ. 345/2013 σε σταθερό μέσο, όπως αναφέρεται στο άρθρο 2 παράγραφος 1 στοιχείο ιγ) της οδηγίας 2009/65/ΕΚ του Ευρωπαϊκού Κοινοβουλίου και του Συμβουλίου (3), και μεριμνούν για την επικαιροποίηση αυτών των πληροφοριών.
            
            
               2.   Οι διαχειριστές των εταιρειών επιχειρηματικού κεφαλαίου που πληρούν τις προϋποθέσεις δύνανται να παρέχουν τις πληροφορίες που αναφέρονται στην παράγραφο 1 μέσω ιστοτόπου, χωρίς να τις απευθύνουν προσωπικά στον επενδυτή, υπό τον όρο ότι πληρούνται όλες οι ακόλουθες προϋποθέσεις:
               
                           α)
                        
                        
                           έχει κοινοποιηθεί στους επενδυτές η διεύθυνση του ιστοτόπου και του σημείου του ιστοτόπου όπου μπορούν να έχουν πρόσβαση στις πληροφορίες·
                        
                     
                           β)
                        
                        
                           οι επενδυτές έχουν δώσει τη συγκατάθεσή τους για την παροχή των εν λόγω πληροφοριών μέσω ιστοτόπου·
                        
                     
                           γ)
                        
                        
                           οι πληροφορίες είναι διαρκώς προσβάσιμες στον ιστότοπο για όσο χρονικό διάστημα χρειάζεται εύλογα να έχουν πρόσβαση σε αυτές οι επενδυτές.
                        
                     
         
         
            Άρθρο 7
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 11 Δεκεμβρίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 4 Φεβρουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  Κανονισμός (ΕΕ) αριθ. 345/2013 του Ευρωπαϊκού Κοινοβουλίου και του Συμβουλίου, της 17ης Απριλίου 2013, σχετικά με τις ευρωπαϊκές εταιρείες επιχειρηματικού κεφαλαίου (ΕΕ L 115 της 25.4.2013, σ. 1).
         
            (2)  Κατ' εξουσιοδότηση κανονισμός (ΕΕ) αριθ. 231/2013 της Επιτροπής, της 19ης Δεκεμβρίου 2012, προς συμπλήρωση της οδηγίας 2011/61/ΕΕ του Ευρωπαϊκού Κοινοβουλίου και του Συμβουλίου όσον αφορά τις εξαιρέσεις, τους γενικούς όρους λειτουργίας, τους θεματοφύλακες, τη μόχλευση, τη διαφάνεια και την εποπτεία (ΕΕ L 83 της 22.3.2013, σ. 1).
         
            (3)  Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32).